ღრუბლებს მიღმა

„ღრუბლებს მიღმა“ () — მიქელანჯელო ანტონიონის ბოლო, 1995 წლის ფილმი, რომელიც გადაღებულია რეჟისორ ვიმ ვენდერსთან თანამშრომლობით. ფილმში მონაწილეობენ ჯონ მალკოვიჩი, ფანი არდანი, კიმ როსი სტიუარტი, ჟან რენო, სოფი მარსო, ირენ ჟაკობი, მარჩელო მასტროიანი, პიტერ ველერი და ინეს სასტრე.

სიუჟეტი შთაგონებულია თავად ანტონიონის წიგნით „Quel bowling sul Tevere“, ხოლო სცენარი დაწერილია ორივე რეჟისორის მიერ ტონინო გუერასთან ერთად, რომელიც ანტონიონის მუდმივი თანამშრომელი იყო. ფრანჩესკო მარკუჩიმ ასევე იმუშავა ფილმზე - დიალოგების სცენარზე, ხოლო სოჰეილ გოდსიმ ფრანგულ ენაზე ადაპტაციაში მიიღო მონაწილეობა.

ფილმის ორიგინალურ ვერსიაში სამ ენაზე საუბრობენ: იტალიურ, ინგლისურ და ფრანგულ ენებზე.

დიდი რეჟისორის 1985 წელს ინსულტის გადატანის შემდეგ, მისი ჯანმრთელობის მდგომარეობით შეშფოთებულმა საპროდიუსერო კომპანიებმა მოითხოვეს, რომ გადასაღებ მოედანზე რეჟისორი მხოლოდ აუცილებელ შემთხვევაში ჩარეულიყო. ანტონიონის წინადადებით რეჟისორად ვიმ ვენდერსი შეირჩა და მას პროლოგის, ეპილოგისა და ნოველებს შორის კავშირების გადაღება დაევალა.

სიუჟეტი
ფილმი ოთხი მოკლე, ერთმანეთთან დაკავშირებული ისტორიისგან შედგება. თითოეული ისტორიის ცენტრში ქალის საიდუმლოა. ისტორიები სხვადასხვა ქალაქებში ვითარდება: ნისლიან ფერარაში (ანტონიონის მშობლიური ქალაქი), წვიმიან პორტოფინოში, ღრუბლიან პარიზში, ექს-ან-პროვანსში. ფილმი შინაგან მოგზაურობაში გიწვევთ - როგორც ანტონიონი თავის მემუარებში წერს, „აბსოლუტური და იდუმალი რეალობის ნამდვილი ხატისკენ, რომელსაც ვერავინ ვერასდროს იხილავს“.

ჯილდოები
 1996 : დავიდ დი დონატელო საუკეთესო ოპერატორული ნამუშევრის ნომინაცია: ალფიო კონტინი
 1996 : ვერცხლის ლენტი 
საუკეთესო ორიგინალური მუსიკა: ლუჩიო დალა
საუკეთესო რეჟისორის ნომინაცია: მიქელანჯელო ანტონიონი
საუკეთესო ოპერატორული ნამუშევრის ნომინაცია: ალფიო კონტინი
 1995 წლის ვენეციის საერთაშორისო კინოფესტივალი - FIPRESCI-ს პრიზი: მიქელანჯელო ანტონიონი და ვიმ ვენდერსი
 1995 წლის ვალიადოლიდის საერთაშორისო კინოფესტივალი - საუკეთესო ფილმის ნომინაცია: პრემია „ოქროს თავთავი“: მიქელანჯელო ანტონიონი და ვიმ ვენდერსი

რესურსები ინტერნეტში


კატეგორია:1995 წლის ფილმები
კატეგორია:ფილმები ანბანის მიხედვით
კატეგორია:მიქელანჯელო ანტონიონის ფილმები
კატეგორია:ვიმ ვენდერსის ფილმები
კატეგორია:რომანტიკული ფილმები
კატეგორია:ფრანგული დრამატული ფილმები
კატეგორია:იტალიურენოვანი ფილმები
კატეგორია:ფრანგულენოვანი ფილმები
კატეგორია:ინგლისურენოვანი ფილმები